***Reglement for Søve sine internater (redigert pr 01.05.24)***

**§1. Hva inngår i botilbudet og hvem har ansvar for styring og drift av internatet?**

Det daglige ansvar for drift av internatene ligger hos den internatansatt som har vakt og hos internatstyrer, mens det overordnede ansvaret ligger hos administrativ leder og rektor.

***Hva gjør internatutvalget?***

Internatutvalget er et rådgivende organ bestående av internatstyrer, internatansatte og tillitselever valgt fra de ulike avdelingene. Internatstyrer utarbeider møteplan for utvalget.

Hvis det er saker som opptar beboerne, oppfordres disse til å henvende seg til tillitsvalgte beboere eller internatvakter. Disse tar opp sakene med internatledelsen.

* Det må velges en brannvakt for hver gang/avdeling. Denne har ansvar for evakuering og opptelling på oppmøteplass om brannalarmen går. Opplæring blir gitt.
* Internatansatte organiserer valg av tillitsvalgte beboere til internatutvalget, en fast og en vara fra hver boenhet/avdeling.
* De tillitsvalgte skal være beboernes talerør i internatutvalget og informerer i sin avdeling om emner tatt opp i møtene.

***Internatutvalgets saker kan være:***

* Planer for aktiviteter, Saker av felles interesse for beboerne og saker som ønskes tatt opp
* Orienteringer fra internatansatte, kantine og skolens ledelse

***Gangmøter / møter ved boenhetene***

Det gjennomføres gangmøter i alle avdelinger. Møteplaner utarbeides av internatansatte som fordeler ledelsen av møtene. Tilbakemelding fra møtene gis under internatutvalgsmøtene.

**§2. Hva forventer vi av deg som bor på internatet? Og hva skjer ved avvik?**

Internatene er et botilbud der alle har et medansvar for å bidra til et godt bo- og arbeidsmiljø.

Det forventes god orden, renslighet og normal god oppførsel. Brudd på regler og normer som gjelder for Søve sitt botilbud medfører reaksjoner. Det benyttes prikkbelastning ved slike hendelser.

***Konsekvens av prikkbelastning***

Etter 5 prikker: Utvisning fra Søve sitt botilbud for 1 uke.

Etter10 prikker: Utvisning fra Søve sitt botilbud for 2 uker.

***Følgende medfører utvisning fra internatet for resten av skoleåret, eller for godt:***

* Alvorlige hendelser eller gjentatte brudd på reglementet
* Ved bruk av alkohol og / eller andre rusmidler.

Internatstyrer håndterer dette i samråd med administrativ leder og rektor.

**Hvem kan ilegge prikker?**

Ansatte ved skolen som kommer i kontakt med beboerne på internatene kan gi prikker. Prikkbelastning gjelder kun internatet. Prikker avmerkes i bok hos internatansatte. Det skrives opp dato, navn, antall prikker, hvorfor prikker er gitt og den ansatte signerer. Eleven får muntlig beskjed om at prikk er gitt. I alvorlige tilfeller innkalles eleven til ledelsen. Etter 4 prikker gis det skriftlig advarsel fra internatansatt. Prikker mottatt etter 15.mai blir med over i nytt skoleår.

***Øvrige reaksjonsformer evt. kombinert med prikker.***

1. Muntlig påtale fra internatansatte.
2. Muntlig påtale fra internatstyrer, administrativ leder eller rektor
3. Skriftlig påtale fra internatstyrer, administrativ leder eller rektor.
4. Bortvisning fra Søve sitt botilbud for en periode på inntil 2 uker
5. Bortvisning fra Søve sitt botilbud for resten av skoleåret

Punkt 3- 6 over håndteres av administrativ leder/rektor, eller den myndigheten er delegert til, etter at beboer har fått mulighet til å uttale seg. Det melding til foresatte om beboer er under 18 år. Utvisning inntil 2 uker medfører ingen refusjon av leie.

**§3. Hvilket ansvar har du som beboer for rom og utstyr**

Den enkelte beboer er ansvarlig for eget rom. Rommet skal leveres tilbake i den stand det ble mottatt, med unntak av normal slitasje. Utbedring av unormal slitasje/ødeleggelser medfører inndragning/delvis inndragning av depositum, samt evt. tilleggsregning. Tilstandsrapport for hvert rom undertegnes ved inn- og utflytting.

Det er ikke tillatt å fjerne møbler fra rommet uten tillatelse fra internatansatte. Disse skal da merkes med romnummer og settes på lager. Det er ikke anledning til å montere private gjenstander veggfast.

**Hva inngår i romsjekk?**

Det foretas jevnlig kontroll av rom ved romsjekk hver uke i henhold til oppslag. Romsjekk avkrysses av vakten på eget skjema på hvert rom.

Beboer har selv ansvar for å vaske sine rom.

Søppel fra eget rom skal beboer selv frakte til container på parkeringsplassen.

* *Uhygienisk rom gir konsekvens: 1 prikk*

Ved bråk eller mistanke om uregelmessigheter kan internatansatte / skolens ledelse kontrollere rom ved å låse seg inn. Beboer skal normalt være til stede ved slike inspeksjoner. Det foretas i tillegg kontroll av beboernes rom uten at beboerne er til stede ved låserunden på fredager og før fridager. Da sjekkes det at vinduer er lukket og at elektriske apparater er avslått. Personalet har adgang til å inspisere skap og skuffer når beboer er til stede dersom det er god grunn til mistanke om ulovligheter. Se pkt. 10 og 12.

**§4. Hva forventer vi av deg med hensyn til felles rom og utsyr?**

Hovedregelen er at alle skal rydde opp etter seg i fellesrom.

I tillegg settes det opp ordensvakter for hver avdeling med ansvar for kjøkkenet. Ansvaret er å se til at kjøkken holdes i orden, starter/tømmer oppvaskmaskin osv. Dersom du er satt opp på vakt og ikke kan møte, må du skaffe stedfortreder og også snakke med internatansatt om dette. Oppsatt vakt melder fra til internatvakt dersom det er mye rot på kjøkkenet

* *Beboer som ikke rydder etter seg 1 prikk*
* *Ordensvakt og ikke gjør oppsatte ordensoppgaver 1 prikk*

Arbeidstøy og -sko, verneutstyr og lignende, skal oppbevares i garderobeskap den enkelte får anvist. Sko og andre eiendeler skal ikke stå i gangene, dette hindrer renholdernes arbeid.

Private eiendeler i gangen fjernes av renholder og samles på eget lager.

Stua på hoved-internatet er sko-fri sone, det vil si at sko må settes på gangen utenfor.

Dersom situasjonen tilsier det, kan beboerne på avdelingen pålegges å delta i felles opprydding. Dette gjelder også for området ute rundt internatene.

**§5. Vi forventer at du er med og tar ansvar for felles trivsel**

Vi har alle ansvar for å gjøre vårt beste for at de rundt oss skal trives. Dette gjøres blant annet gjennom en god omgangstone både med andre beboere og overfor ansatte.

* *Støtende prat overfor ansatte og andre beboere 3 prikker*
* *Mobbing er ikke akseptert, alle beboere har ansvar for å melde fra til ansatt dersom noen blir mobbet, eller, hvis man er bekymret for en medelev. Dette gjelder også ved bruk av sosiale medier, den som mobber kan miste internatplassen.*

Grove forseelser som hærverk, konsekvens: *Betaling av fagmessig utbedring/erstatning av skaden samt bortvisning fra Søve sitt botilbud resten av skoleåret.*

*Gjentatte brudd på reglementet, konsekvens: Bortvisning fra Søve sitt botilbud resten av skoleåret.*

**§6. Åpningstider / ro-tider / besøkende**

Internatene er åpent fra søndag kveld kl. 18.30 til fredag kl. 15.00. Botilbudet er generelt stengt i helgene og alle skolens ferier. Elever som bor i hybelhuset på Hagen kan inngå avtale som gir åpning for å være i helger.

Det skal være ro i leksetiden mellom kl.16.00 – 18.00. Besøkende har ikke adgang til hyblene i denne tiden.

* *Brudd på dette, som for eksempel høy musikk eller annet, gir 1 prikk.*

Etter kl. 23.00 **SKAL** det være stille. Internatet har ikke rutine for å sjekke hvorvidt beboeren er inne eller ikke. Vi ønsker at det gis beskjed til vakten eller internatstyrer dersom de planlegger å ikke være på internatet en natt.

* *Ikke overholdt ro etter kl. 23.00, konsekvens: 2 prikker*

Eksternt besøkende kan ikke oppholde seg i Søve boenheter etter kl. 22.00. Egne beboere som er på besøk hos andre skal ut av rommet kl. 23.00.

* *Besøk etter disse tider, konsekvens: 2 prikker*

Besøkende som ikke overholder besøkstiden kan bli bortvist fra skolens område etter skoletid. Det samme gjelder besøkende som viser en dårlig oppførsel.

I helt spesielle tilfeller kan det søkes om muligheter til å ha overnattingsgjest. Overnatting må bestilles senest 1 dag på forhånd hos en internatansatt som registrerer den besøkende med navn og romnummer. Samboerskap tillates ikke. Det vil si at overnatting på rommet alltid skal avtales på forhånd med vakten, også om dette gjelder andre internatbeboere.

Det er tillatt med maksimalt to overnattingsgjester pr. måned, da medregnet andre internatbeboere. Overtredelse medfører at en mister retten til å ha overnattingsbesøk. En kan ikke låne ut rommet sitt til medelever eller andre.

**§7.** **Vi vil ikke miste noen – vi forventer at du tar ansvar for brannvern og sikkerhet**

Brannvernleder gjør beboerne kjent med botilbudets brannvarslingssystem og rømningsprosedyrer første skoledager. Det skal underskrives på at slik informasjon er gitt. Hver enkelt beboer plikter å sette seg inn i og etterleve gjeldende evakuerings- og branninstruks og være til stede ved brannøvelser.

Dersom brannalarmen blir utløst med viten og vilje (hærverk), vil dette føre til at alle beboere må dele på utgiftene til brannvesenet. Pr. 01.05.24 ca. kr 150 pr prs. Dette når man ikke finner ansvarlig for ugjerningen.

* *Misbruk av brannalarmen eller tildekning av røyksensor, konsekvens: 5 prikker*

Etter skolestart velger brannvernleder i samarbeid med internatansatte ut etasjevakter for hver gang ved hoved-internatet, og en for hver av de andre boenhetene.

Det gjennomføres obligatorisk brannøvelse snarest mulig etter skolestart.

Bruk av levende lys på rommene er av sikkerhetsmessige årsaker ikke tillat.

Vi forventer at du tar ansvar for din egen sikkerhet

Det er ikke lov å ferdes på noen av skolens tak da man kan falle ned å skade seg.

* *Konsekvens: 5 prikker*

**Overvåkningskameraer: Det er aug-24 montert opp overvåkingskameraer på hoved- internatets fellesarealer som et ledd i våre sikkerhetsrutiner. Dette vil det bli varslet om ved skilting. (iht. datatilsynets personvernregler).**

**§8. Elektroniske komponenter som PC, TV etc.**

Ved bruk av PC, TV, musikkanlegg m.m. skal det vises hensyn til fellesskapet. Kraftige musikkanlegg kan vi ikke tillate, det er svært lytt mellom rommene.

Alle elektriske komponenter skal være slått av når elevene drar hjem i helger og ferier (dette gjelder også PC).

**§9. Dyr**

Det er ikke tillatt å ha dyr inne i Søve sine hybelhus. Det vises til mulighet for plass i stall og hundegård. Det er egne søknadsskjema for dette som kan hentes i skolens resepsjon.

* *Dyr tatt med inn på rommet, i ganger eller fellesrom, konsekvens: 2 prikker.*
* *Dersom man har kennelplass på skolen og ikke overholder reglementet mister man kennelplassen umiddelbart ved brudd på reglene.*

**§10. Vi bryr oss om hver og en – det innebærer regler om alkohol og andre rusmidler**

Skolen og Søve sine internater er rusfrie områder. Det er nulltoleranse for bruk av alkohol og andre rusmidler.

Det er ikke tillatt å være beruset, oppbevare eller bruke alkohol eller andre rusmidler på internatet og skolens områder. Dette gjelder absolutt. Det tillates heller ikke å ha vannpipe på internatet.

Rektor kan gi politiet adgang til uanmeldt å foreta nødvendige aksjoner som et ledd i internatets forebyggende arbeide.

Internatet har alkoholtester. Ved mistanke om bruk av alkohol vil vi kreve at du gjennomfører en alkotest.

**Konsekvenser ved brudd på reglene:**

* **Alkoholholdig drikke/narkotiske stoffer: Det er totalt forbud mot å oppbevare eller nyte av alkohol og narkotiske stoffer på skolens internat eller område. Oppbevaring av tomgods fra alkoholholdig drikke godtas heller ikke. Berusede beboere internatet eller skolens område er heller ikke tillatt. Beboer som nekter å ta promilletest utvises da på mistanken.**
* **Konsekvens første gang ved alkoholholdig drikke: 5 prikker**

*Utvisning fra internatet umiddelbart 1 uke, det blir ingen refusjon i leien.*

* **Konsekvens andre gang ved alkoholholdig drikke:**

*Utvisning fra internatet umiddelbart for resten av skoleåret.*

* **Bruk og oppbevaring av narkotiske stoff på internat eller skolens område**.

 ***Konsekvens:***

*Utvisning fra botilbudet for resten av skoleåret, samt anmeldelse.*

* . **Oppbevaring av tomemballasje for alkohol**.

***Konsekvens:***

*5 prikker- dette betyr 1 ukes utvisning, det blir ingen refusjon i leien.*

 **For alle disse punktene vil foresatte bli varslet dersom beboer er under 18 år.**

**Om besøkende blir tatt for å oppbevare, drikke alkohol eller være beruset på internatet, eller på skolens område, utestenges da fra området ut skoleåret.**

**§11. Tobakksrøyking**

Det er totalt røykeforbud inne og ute på skolens eiendommer og utearealer.

* *Ved brudd på dette: konsekvens 2 prikker.*

**§12. Våpen, sprengstoff og sprenglegemer samt kniver**

Det er strengt forbudt å bruke eller oppbevare våpen, herunder kniver, ved Søve sitt botilbud. Kun kjøkkenkniver kan oppbevares på internatene. Dersom det er nødvendig å oppbevare personlig våpen/kniv, for eksempel til jakt i undervisningen, skal den ansvarlige voksne ved internatet, eller skolens kontor, straks kontaktes **ved ankomst for innlåsing i våpenskap**. Disse kontaktes også for utlevering. Det gjelder da også jaktkniver. Den ansatt fører kontroll med inn- og utlevering av våpen. Når det gjelder forbud mot kniver vises det til offentlig lov for bæring og oppbevaring. Der kniver er nødvendig i undervisningen skal disse kun bæres til og fra.

* *Konsekvens: 10 prikker*

Alle typer sprengstoff, sprenglegemer og lignende er strengt forbudt:

* *Konsekvens ved overtredelse: 10 prikker.*

**§13. Si fra til en voksen når du er syk.**

Ved sykdom skal alltid en voksen person varsles. På kveld og natt varsles den som arbeider ved internatet, på dagtid varsles resepsjonen ved skolen. Eleven skal straks hentes hjem når det er stor smittefare og ved lengre sykdom. På kveld og natt må det rekvireres taxi dersom det er nødvendig med transport til legevakt, dette fordi internatvakten ikke kan dra fra de andre beboerne. Slik transport samt legehonorar må dekkes av elevene selv.

**§14. Kjøring / parkering**

Beboernes biler, mopedbiler, ATV, UTV, motorsykler og mopeder skal **alltid** parkeres på skolens parkeringsplass. Ingen kjøretøy skal ikke flyttes på parkeringen uten samtykke fra eier.

All kjøring med motoriserte kjøretøy på skolens område er forbudt i skoletiden.

* *Konsekvens: 2 prikker.*

All ferdsel på skolens område uten påbudt utstyr som hjelm ol.er uakseptabelt.

* *Konsekvens: 2 prikker*

All ferdsel på skolens område må foregå etter skilting og det må tas hensyn til alle dyra som ferdes på vei og gårdsplass. Her gjelder veitrafikkens lovverk. Dersom hensyn ikke tas:

* *Konsekvens: 3-5 prikker*

**Råkjøring anmeldes!**

**§15. Betaling / oppsigelse**

Skolen fastsetter pris på hybel og frokost/middagsservering ved Søve sitt botilbud.

Leien betales forskuddsvis for en måned av gangen. Det gis ikke refusjon ved kortere utvisning (under 2 uker)

Manglende betaling fører til oppsigelse av leieforholdet.

Det er 1 måneds oppsigelsestid ved Søve sitt botilbud før nyttår. Etter nyttår er det 2 måneders oppsigelsestid.

Ved eventuelle opphør av elevstatus ved skolen, opphører leieforholdet umiddelbart. Det samme gjelder ved stort fravær fra undervisningen.

**§16. Tildeling av hybler**

Hyblene tildeles og fordeles av internatstyrer, administrativ leder og internatansatte. Det er kun skolens elever som tilbys hybler. Skolen tilbyr ikke noen form for tilrettelagt botilbud.

**§17. Forsikring**

Telemark fylkeskommunens ulykkesforsikring gjelder for internatelever under opphold på skole/internat utenfor ordinær undervisningstid og direkte reise til og fra skolen i forbindelse med ferie m.m. i undervisning, den gjelder også på fagturer, på reiser, stevner o.l., i friminutter og på vei direkte til og fra skolen.

Beboernes eiendeler er derimot ikke forsikret gjennom skolens forsikringsordninger. Dette gjelder også ved evt. hærverk og tyveri. Alle bør derfor kontrollere sine forsikringspapirer i hjemmet. Hybelen bør alltid være låst når beboeren selv ikke er til stede.

Ulefoss 01.05.2024

\_\_\_\_\_\_\_\_\_\_\_\_\_\_\_\_\_\_\_\_\_

Arne Grave

Rektor